Søren Søndergaard (EL), 2002-12-03:
Jeg synes også, denne debat meget tydeligt afspejler, at det er et problem, at vi ikke har en lov om tildeling af dansk indfødsret, som mere detaljeret og præcist udstikker retningslinjerne for det.
Det betyder nemlig, at vi har situationene her, hvor der mellem forskellige partier bliver lavet - jeg ved ikke, om det er et parlamentarisk ord - en lokumsaftale, som de bagefter skal sidde og fortolke og helt tydeligt fortolker vidt forskelligt.
Så kommer vi her i Folketingssalen, og det, der er blevet resultatet af den aftale, vil Dansk Folkeparti stemme imod.
Oven i købet meddeler man direkte og åbent i diskussionen, at en del af aftalen står man ikke inde for længere.
Grunden til det er sådan set ligegyldig, men hvis den aftale, man selv har skrevet under på, bliver effektueret, vil man fremover stemme imod.
Det er også, så vidt man kan forstå, ministerens opfattelse.
Det er lidt mere uklart, om det er Det Konservative Folkepartis opfattelse, men det er i hvert fald ministerens opfattelse, og derfor vil jeg også godt sige et par ord om det, ministeren sagde.
Jeg synes ikke, det var nogen rar tone over for de ufaglærte i det danske samfund.
Jeg synes, man tydeligt anede smagen af foragt for de folk, som uden uddannelse og som regel til en ringe løn og under dårlige arbejdsvilkår udfører noget af det mest nyttige arbejde i det her samfund, nemlig de ufaglærte.
Det er helt uforståeligt, at de mennesker, der kommer fra udlandet til Danmark og vil påtage sig den opgave at udføre arbejde til en relativt dårlig løn og næsten altid med sikkerhed for en relativt høj overdødelighed, oven i købet skal stilles over for et krav om at kunne tale bedre dansk end mange danskere for at få dansk statsborgerskab - bedre dansk end mange danskere.
Jeg forstår det simpelt hen ikke.
Men selvfølgelig er der en logik i det.
Netop når det handler om kongehuset, ligger hele borgerligheden på maven.
Så er der ingen grænser for undtagelserne, heller ikke selv om brudgommen er under 24 år og er på overførselsindkomst.
Så er man klar til at lave dispensationer fra de danske indfødsretsregler.
Det viser, at dette spørgsmål jo først og fremmest er et klassespørgsmål.
Det handler om, at dem, man ikke vil have ind, er folk, som ikke tilhører det fine selskab.
Jeg håber virkelig, at Dansk Folkepartis vælgere bemærker, hvad det er for en social diskrimination, der helt klart foreligger.
Ufaglært
det er ikke et ord, som regeringen eller Dansk Folkeparti synes særlig meget om.
Vi har altid - det kan andre ordførere bekræfte - haft den grundlæggende opfattelse, at hvis der var et flertal for nogle retningslinjer i Folketinget, har vi altid uden undtagelse stemt for dem her i Salen, også selv om der var folk på lovforslaget, som vi ikke var enige om, og der ikke var folk på lovforslaget, som vi syntes skulle have været med.
Vi har altid taget det udgangspunkt, at står der et flertal her i Salen bag nogle retningslinjer, accepterer vi det.
Men nu er vi altså kommet i den situation, at der er fremsat et forslag, der ikke har et flertal bag sig.
Det er klart, at vi må overveje, hvad vi skal gøre ved det, og det vil vi selvfølgelig gøre frem til tredjebehandlingen.